একসময় একটি রাজনৈতিক দলের সাথে ছিলাম। জাসদের ভাংগন থেকে সে দলের জন্ম হয়েছিল। সে দলের নেতৃত্বে যারা ছিলেন, তাদের কাছে এই বিষয়ের ভালো কোন পাঠ পাইনি। তবে তাদের বলতে শুনেছি, তাহের একজন অকুতোভয় বিপ্লবী ছিলেন। কিন্ত তাকে নিয়ে কোন দিবস উদযাপন করা বা অন্ততপক্ষেঃ তার রাজনৈতিক ব্যর্থতার কারনগুলোর কোন ধারাবাহিক বিশ্লেষন কিংবা ৭ নভেম্বর বাস্তবে কি হয়েছিলো বলে তারা মনে করেন, সেটা ভুল ছিল কিনা, থাকলে কেন সেটা ভুল ছিল, কিংবা অন্য কোন দৃষ্টিকোন থেকে বিষয়টিকে দেখেন কিনা এসব বিষয়ে তাদের সুনির্দ্দিষ্ট কোন মুল্যায়ন আছে কিনা, আমার জানা নাই। শুধু জানতাম, তাও মোটা দাগে যে, জাসদের রাজনৈতিক লাইনে দারুন ত্রুটি ছিলো। পরবর্তীতে নতুন দলের জন্ম দিয়ে ত্রুটি সংশোধনের চেষ্টা চলেছে। এছাড়া নিজের চেষ্টায়ও কিছু জানতে চাইনি। তার কারন, দলীয় আবহে থাকার কারনে জ়ানতে চাওয়ার মতো আগ্রহ তৈরী হয়নি। শুনেছি, সঠিক ‘মার্ক্সীয় শিক্ষার’ ভিত্তিতে দল তৈরী না করার কারনে সবাই বিভ্রান্ত এবং অতঃপর দিকভ্রান্ত হয়েছিলেন। ফলতঃ নতুন দলের সৃষ্টি।